خوست چارواکي: پاکستاني ځواکونو د سپیرې پر ولسوالۍ بمباري کړې
افغان حکومتي چارواکي وايي چې د خوست په سپېره ولسوالۍ کې د پاکستاني ځواکونو د هوايي بمبارد او راکيټي بريدونو په ترڅ کې څلور افغان ملکيان وژل شوي او اته نور ټپيان دي.
د خوست امنيه قوماندان سمونوال سيد احمد بابازي امريکا غږ اشنا ته وويل، چې دغه بريدونه پرون ماخوستن ( ثور۱۱مه)شاوخوا نهه بجې د دې ولايت د سپېرې ولسوالۍ پر يو شمېر سيمو شوي دي. ښاغلي بابازي وويل، چې په دغو بريدونو کې د سور کنډو، پڅې مېلې، خړه وړه او کاڼي سيمو يو شمېر کلي په نښه شوي، چې په ترڅ کې يې ۸ کورونه نړيدلي او ۲۰ عرادې موټر هم تخريب شوي دي. د خوست د سپېرې ولسوال محمدعظيم مجاهد امريکا غږ ته وويل، چې دوه ورځې مخکې هم پر دغو سيمو د پاکستاني هليکوپترو له خوا بريدونه او د توپچي ډزې شوې وې. ولسوال محمد عظيم مجاهد پیښه شوې مرګ ژوبله تاييد کړه او ویې ويل، چې دغه بريدونه پرون ماسپېښين دوې بجې پيل شوي وو او د ماخوستن تر نهو بجو پورې يې دوام وکړ. هغه ونه ويل چې افغان امنيتي ځواکونو غبرګون ښودلی او که نه خو زياته يې کړه چې افغان امنيتي ځواکونه د دې پیښې څخه خبر دي. پاکستان د بهرنیو چارو وزارت د تیره ورځ ( ثور۱۱مه)وویل، چې د اپریل په ۳۰ مې شپې او د می د میاشتې په لومړۍ ورځ د پکتیکا ولایت په ګیان او برمل ولسوالیو کې میشت د اویا او اتیاو ترمنځ تروریستان د افغانستان او پاکستان ترمنځ له سرحد څخه هغې غاړې ته تیر شوي وو او په پاکستاني سرحدي ځواکونو باندې یې بریدونه کړي وو. د پاکستان د بهرنیو چارو وزارت ویلي، چې پاکستاني سرحدي ځواکونو د شمالي وزیرستان پورې مربوط سیمه کې د سرحد په اوږدو کې کټارې جوړولې، چې تر برید لاندې راغلل. دا اعلامیه وایي" پاکستان پوځ برید په شا وتمبوه او تروریستانو ته يې د پام وړ تلفات واړول". دا اعلامیه وايي، چې تروریستان له برید وروسته په کوچنیو ګروپونو کې بیرته افغانستان ته ستانه شوي دي. پاکستان د تروریستانو په تیښته بریالیوب د دغې ډلې پر وړاندې د افغان ځواکونو له خوا د یو مناسبت اقدام د نه ترسره کولو له امله بللی دی. پاکستان د بهرنیو چارو وزارت د دغه برید په غبرګون کې په اسلام اباد کې د افغانستان شاردافیر هم دغه وزارت ته تیره ورځ غوښتی وو او د دې پیښې په اړه يې ورته د خپل هیواد احتجاج څرګند کړی دی.